ஓமான் மகளிர் சங்கம்

**ஓமான் மகளிர் சங்கம் **(*Omani Women's Association*)  என்பது 1970 ஆம் ஆண்டில் நிறுவப்பட்ட ஓமானில் முதல் பெண்கள் அமைப்பாகவும் பெண்கள் இயக்கத்தின் தொடக்கமாகவும் மாறியது. இந்த சங்கம் பெண்களுக்கு கல்வி மற்றும் தொழில்முறை உரிமைகளை வழங்குகிறது.

## வரலாறு
1970இல் புதிய சுல்தான் பதவியேற்ற பிறகு அறிமுகப்படுத்தப்பட்ட தீவிர நவீனமயமாக்கல் சீர்திருத்தங்களின் போது ஓமானிய மகளிர் சங்கத்தின் அடித்தளம் அமைக்கப்பட்டது. 1970 ஓமானி ஆட்சி கவிழ்ப்புக்குப் பிறகு, தேசிய நவீனமயமாக்கல் திட்டம் தொடர்பாக சமூகத்தில் பெண்களின் நிலைப்பாடு மறுபரிசீலனை செய்யப்பட்டது.

முன்னாள் சுல்தான் சையத் பின் தைமூர் (ஆட்சி 1938-1970) ஆட்சியின் போது கல்வி வெளிநாடுகளில் மட்டுமே அனுமதிக்கப்பட்டது. மேலும், வெளிநாடுகளில் படிக்கும் மக்கள் ஓமானுக்குத் திரும்ப அனுமதிக்கப்படவில்லை. பெண்கள் குடும்பத்தில் தங்களுக்கென ஒதுக்கப்பட்ட இடத்தில் மட்டுமே  வாழ்ந்து, முற்றிலும் வெளியில் மறைக்கப்பட்டனர். ஓமானில் அடிமைத்தனத்தின் கீழ் மறுமனையாட்டிகளாக பெண்களை பெண்ணடிமைத்தனம் செய்ய அனுமதிக்கப்பட்டது. மேலும் சையத் தனது அரண்மனையில் 150 பெண்களை அடைத்து வைத்திருப்பது கண்டறியப்பட்டது.

1970 ஆட்சி கவிழ்ப்புக்குப் பிறகு, ஓமானை ஒரு நவீன நாடாக மாற்ற ஒரு பெரிய நவீனமயமாக்கல் திட்டம் அறிமுகப்படுத்தப்பட்டது. அடிமைத்தனம் ஒழிக்கப்பட்டது. உலகளாவிய கல்வி அறிமுகப்படுத்தப்பட்டது. பெண்களின் நிலை மீண்டும் மதிப்பிடப்பட்டது. வெளிநாட்டில் படித்த ஓமான் ஆண்கள் மற்றும் பெண்கள் நாட்டை மீண்டும் கட்டியெழுப்ப உதவுவதற்காக திரும்ப அழைக்கப்பட்டனர். மேலும் பெண்கள் இராணுவம், காவல், கல்வி மற்றும் குடிமைச் சேவையில் பணியமர்த்தப்பட்டனர்.

1970களில் ஓமானிய பெண்களுக்கு வழங்கப்பட்ட புதிய சுதந்திரத்தில், தங்களை வெளிப்படுத்துவதற்கான சுதந்திரமும் அடங்கும். 1970 களில் ஓமானிய தொலைக்காட்சியில் பணிபுரிந்த ஒரு பெண் பின்னர் கருத்து தெரிவித்தார்:

: “அந்த நேரத்தில், ஓமானின் ஆண்கள் மற்றும் பெண்களின் ஒரே அக்கறை தேசத்தை எவ்வாறு உருவாக்குவது என்பது மட்டுமே இருந்தது. மக்களின் சமூக மற்றும் பொருளாதார நிலைமைகளை உயர்த்துவதற்கு நாங்கள் ஒருவருக்கொருவர் எவ்வாறு உதவ முடியும் என மட்டுமே சிந்தித்தோம். ஆண்களைப் போலவே பெண்களும் ஓமானின் சிறந்த எதிர்காலத்திற்காக போராடினர். உதாரணமாக நாங்கள் பெண்கள் 1972 இல் முதல் ஓமான் மகளிர் சங்கத்தை நிறுவ முடிந்தது... நான் தயாரிப்பு குழுவுடன் நாடு முழுவதும் பயணம் செய்தேன். புதிய பள்ளிகள், சுகாதார மருத்துவமனைகளின் வளர்ச்சி போன்ற மறுமலர்ச்சியின் சாதனைகள் குறித்து அறிக்கை செய்தேன். ஒரு பெண் பயணம் செய்து, முக்காடு அணியாமல் அல்லது ஒரு ஆண் உறவினருடன் செல்லாமல் ஒரு நிகழ்ச்சியை நடத்துவதில் எனக்கு எந்த உண்மையான கவலையும் ஏற்படவில்லை”.

## ஓமான் மகளிர் சங்கம்

ஏழைப் பெண்களுக்கு உதவ வேண்டும் என்ற லட்சியத்துடன் 1970 ஆம் ஆண்டில் இரண்டு உயர் வர்க்க பெண்களால் ஓமான் மகளிர் சங்கம் நிறுவப்பட்டது. மேலும் இவர்களின் முன்முயற்சியை சுல்தானும் ஏற்று கொண்டார். 1971 இல் முறையாக பதிவு செய்யப்பட்டது. ஓமானில் முதல் பெண்கள் அமைப்பாகவும் பெண்கள் இயக்கத்தின் தொடக்கமாகவும் மாறியது. இச்சங்கம் நாடு முழுவதும் கிளைகளை நிறுவியது. இவை எகிப்திய சமூக சேவையாளர்களைக் கொண்டு பெண்ளைச் சந்தித்து விரிவுரைகள் மற்றும் அடிப்படை சுகாதாரம், சமையல் மற்றும் வீட்டு பராமரிப்பு தொடர்பான கல்வியை பெறக்கூடிய மையங்களைத் திறந்தன.

ஓமான் மகளிர் சங்கம் ஒரு மாநில அமைப்பாக மாறியது. 1978 இல் அரசாங்கக் கட்டுப்பாட்டின் கொண்டுவரப்பட்டது. 1984 ஆம் ஆண்டில் பெண்கள் மற்றும் குழந்தைகள் விவகாரங்களுக்கான இயக்குநரகம் நிறுவப்பட்டது. இச்சங்கம் அதன் கீழ் ஒரு துணை மாநில அமைப்பாக மாறியது. 

### சேவைகள்
ஓமான் மகளிர் சங்கம் பெண்கள் பிரச்சினைகளை நிர்வகிக்க அரசால் பயன்படுத்தப்பட்டது. மேலும் சமூக மேம்பாட்டு அமைச்சகத்தின் ஆதரவும் நிதியும் வழங்கப்பட்டது. விரிவுரைகள், மழலையர் பள்ளி சேவைகள், கைவினைப் பயிற்சி மற்றும் சட்ட நடவடிக்கைகளைத் தேடும் பெண்களுக்கு ஆதரவு போன்ற சேவைகளை வழங்கியது. 1980களில், தொழிலாளர் சந்தை ஒரு வேலைவாய்ப்பு நெருக்கடியை உருவாக்கியது, மேலும் மாநிலக் கொள்கை அதன் கொள்கையை மாற்றிக்கொண்டு, பிற தொழில்களை விட, மாற்றுத்திறனாளிகள் மற்றும் இயலாதவர்களைப் பராமரித்தல் போன்ற சமூகப் பணிகளில் ஈடுபட பெண்களை ஊக்குவித்தது.

ஓமானில் பெண்கள் உரிமைகளில் நவீனமயமாக்கலைத் தொடர்ந்து 1994 இல் மஸ்கத்தில் நகராட்சி வாக்குரிமை (அதே ஆண்டு உள்ளூர் நிர்வாகத்திற்கு முதல் இரண்டு பெண்கள் தேர்ந்தெடுக்கப்பட்டனர்), 1996 இல் முழு ஓமானிலும் நகராட்சி வாக்குரிமை மற்றும் 2002 இல் தேசிய வாக்குரிமை ஆகியவை வந்தன. 2008 ஆம் ஆண்டில், ஆண்களைப் போலவே பெண்களுக்கும் நில உரிமை வழங்கப்பட்டது.

## மேற்கோள்கள்

பகுப்பு:ஓமானில் பெண்கள்